*****

ΚΑΝΟΝΙΣΜΟΣ (ΕΟΚ) αριθ. 1239/88 ΤΗΣ ΕΠΙΤΡΟΠΗΣ

της 5ης Μαΐου 1988

για μέτρα εποπτείας της διαθέσεως στην κατανάλωση στην Ισπανία ορισμένων προϊόντων του τομέα του χοιρείου κρέατος προελεύσεως άλλων κρατών μελών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 90,

Εκτιμώντας:

ότι η περίοδος που καθορίσθηκε στο άρθρο 90 της πράξης προσχώρησης παρατάθηκε έως τις 31 Δεκεμβρίου 1988 από τον κανονισμό (ΕΟΚ) αριθ. 4007/87 του Συμβουλίου (1)·

ότι η απελευθέρωση των συναλλαγών μετά την προσχώρηση επέτρεψε στους εμπορευομένους των άλλων κρατών μελών οι οποίοι, αντίθετα με εκείνους των τρίτων χωρών, μπορούν να διαθέσουν, χωρίς κανένα περιορισμό, τα εν λόγω προϊόντα στην ισπανική αγορά, να εμπορευθούν σημαντικές ποσότητες ορισμένων χοιρείων κρεάτων στην Ισπανία· ότι η κατάσταση αυτή δημιούργησε οικονομικές δυσκολίες στους παραγωγούς χοίρων στην Ισπανία επιδεινώνοντας τα προβλήματα που διαπιστώθηκαν στην αγορά μετά τη μεγάλη αύξηση της εθνικής παραγωγής που διαπιστώθηκε αυτά τα τελευταία χρόνια· ότι οι δυσκολίες αυτές είναι αρκετά σοβαρές για να δικαιολογήσουν την εισαγωγή μεταβατικών μέτρων για να αντισταθμισθεί η κατάσταση των παραγωγών αυτών·

ότι για το σκοπό αυτό, μπορεί να θεωρηθεί κατάλληλος ένας μηχανισμός εποπτείας της διαθέσεως στην κατανάλωση στην Ισπανία προϊόντων προελεύσεως άλλων κρατών μελών καθόσον χρόνον οι τιμές στην αγορά της χώρας αυτής παραμένουν χαμηλές· ότι θα πρέπει συνεπώς να προβλεφθεί ότι τα μεταβατικά μέτρα θα έχουν αυτή τη μορφή· ότι ένας τέτοιος μηχανισμός μπορεί να διαχειρισθεί με τον κατάλληλο τρόπο με βάση τα πιστοποιητικά που εκδίδονται από τις ισπανικές αρχές στα πλαίσια μιας διαδικασίας που επιτρέπει στην Επιτροπή να εκτιμήσει τους κινδύνους διαταράξεως της ισπανικής αγοράς που συνδέονται με τον προβλεπόμενο όγκο διαθέσεως στην κατανάλωση και να ληφθούν ενδεχομένως κατάλληλα ιδιαίτερα μέτρα·

ότι η Επιτροπή Διαχειρίσεως Χοιρείου Κρέατος δεν διατύπωσε γνώμη εντός της προθεσμίας που καθορίσθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μπορεί να καθιερωθεί από τις ισπανικές αρχές ένα σύστημα εποπτείας της διαθέσεως στην κατανάλωση των προϊόντων που αναφέρονται στο παράρτημα προελεύσεως άλλων κρατών μελών.

Για το σκοπό αυτό, οι εν λόγω αρχές επιτρέπουν τη διάθεση στην κατανάλωση στην Ισπανία των εν λόγω προϊόντων με την προσκόμιση πιστοποιητικού που εκδίδεται, με τους όρους που προβλέπονται στον παρόντα κανονισμό, σε κάθε ενδιαφερόμενο όποιος και αν είναι ο τόπος εγκαταστάσεώς του στην Κοινότητα.

Στις περιπτώσεις αυτές εφαρμόζονται οι διατάξεις των ακολούθων άρθρων.

Άρθρο 2

1. Οι αιτήσεις πιστοποιητικών υποβάλλονται στον οργανισμό που ορίζεται για το σκοπό αυτό από τις ισπανικές αρχές.

Τη Δευτέρα κάθε εβδομάδας, η Ισπανία ανακοινώνει στην Επιτροπή την ποσότητα που αποτέλεσε αντικείμενο αιτήσεων πιστοποιητικού κατά τη διάρκεια της προηγουμένης εβδομάδας.

Τα πιστοποιητικά εκδίδονται την τέταρτη εργάσιμη ημέρα μετά τη Δευτέρα που προαναφέρθηκε εφόσον δεν θα ληφθούν κατά τη διάρκεια της προθεσμίας αυτής ειδικά μέτρα σύμφωνα με τη διαδικασία που προβλέπεται στο άρθρο 24 του κανονισμού (ΕΟΚ) αριθ. 2759/75 του Συμβουλίου (2).

Τα μέτρα αυτά μπορούν να ληφθούν εάν η ποσότητα για την οποία ζητήθηκαν πιστοποιητικά υπάρχει κίνδυνος να συμβάλλει κατά σημαντικό τρόπο στη διατάραξη της ισπανικής αγοράς.

2. Η έκδοση του πιστοποιητικού εξαρτάται από τη σύσταση εγγυήσεως, από 5 ECU ανά 100 χιλιόγραμμα, που εγγυάται την ανάληψη της υποχρεώσεως να διατεθεί στην κατανάλωση η προσδιορισμένη ποσότητα του εν λόγω προϊόντος στην Ισπανία κατά τη διάρκεια ισχύος του πιστοποιητικού.

3. Ο κανονισμός (ΕΟΚ) αριθ. 2220/85 της Επιτροπής (3) εφαρμόζεται στην εγγύηση που προβλέπεται στην παράγραφο 2· η αναφερόμενη υποχρέωση αποτελεί την πρωτογενή απαίτηση κατά την έννοια του άρθρου 20 του εν λόγω κανονισμού.

Άρθρο 3

1. Η διάρκεια ισχύος των προβλεπόμενων πιστοποιητικών καθώς και οι συμπληρωματικές λεπτομέρειες που είναι αναγκαίες για την εφαρμογή του παρόντος κανονισμού εγκρίνονται από τις ισπανικές αρχές.

2. Οι ισπανικές αρχές ανακοινώνουν στην Επιτροπή τις εισαγωγές που πραγματοποιήθηκαν κατά τη διάρκεια κάθε εβδομάδας το αργότερο δεκαπέντε ημέρες μετά το τέλος της εν λόγω εβδομάδας.

Άρθρο 4

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Μαΐου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 378 της 31. 12. 1987, σ. 1.

(2) ΕΕ αριθ. L 282 της 1. 11. 1975, σ. 1.

(3) ΕΕ αριθ. L 205 της 3. 8. 1985, σ. 5.

ΠΑΡΑΡΤΗΜΑ

1.2 // // // Κωδικός ΣΟ

// Περιγραφή εμπορευμάτων

// // // ex 0103 92 // Ζωντανά χοιροειδή, με βάρος ίσο ή ανώτερο των 50 kg // ex 0203 // Κρέατα χοιροειδών νωπά, διατηρημένα με απλή ψύξη ή κατεψυγμένα // //